CELEX: 32020D1517
Language: bg
Date: 2020-10-19 00:00:00
Title: Решение (ЕС) 2020/1517 на Съвета от 19 октомври 2020 година относно позицията, която трябва да се заеме от името на Европейския съюз в Съвета на Организацията за опазване на сьомгата в Северния Атлантически океан, създаден с Конвенцията за опазване на сьомгата в Северния Атлантически океан, по отношение на подаденото от Обединеното кралство заявление за присъединяване към посочената конвенция, и за отмяна на Решение (ЕС) 2019/937

20.10.2020   
               
               
                  BG
               
               
                  Официален вестник на Европейския съюз
               
               
                  L 348/16
               
            
         РЕШЕНИЕ (ЕС) 2020/1517 НА СЪВЕТА
         от 19 октомври 2020 година
         относно позицията, която трябва да се заеме от името на Европейския съюз в Съвета на Организацията за опазване на сьомгата в Северния Атлантически океан, създаден с Конвенцията за опазване на сьомгата в Северния Атлантически океан, по отношение на подаденото от Обединеното кралство заявление за присъединяване към посочената конвенция, и за отмяна на Решение (ЕС) 2019/937
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията за опазване на сьомгата в Северния Атлантически океан (1) (наричана по-долу „Конвенцията NASCO“) беше одобрена с Решение 82/886/ЕИО на Съвета (2) и влезе в сила на 1 октомври 1983 г.
                  
               
                     (2)
                  
                  
                     Понастоящем Конвенцията NASCO се прилага спрямо Обединеното кралство, тъй като Съюзът е страна по нея.
                  
               
                     (3)
                  
                  
                     Съгласно член 17, параграф 3 от Конвенцията NASCO, след одобрение от страна на Съвета на Организацията за опазване на сьомгата в Северния Атлантически океан, учредена с посочената конвенция, към нея могат да се присъединяват държави, които упражняват юрисдикция в областта на рибарството в Северния Атлантически океан или са държави на произход на запаси от сьомга.
                  
               
                     (4)
                  
                  
                     На 27 май 2019 г. Съветът прие Решение (ЕС) 2019/937 (3). Посоченото решение беше в подкрепа на подаденото от Обединеното кралство заявление за присъединяване към Конвенцията NASCO, но одобрението на тази кандидатура за присъединяване трябваше да се даде от момента, в който правото на Съюза престане да се прилага по отношение на Обединеното кралство.
                  
               
                     (5)
                  
                  
                     Съгласно член 129, параграф 4 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (4), по време на преходния период Обединеното кралство може да договаря, подписва и ратифицира международни споразумения, сключени от него в негово собствено качество, в областите на изключителна компетентност на Съюза, при условие че тези споразумения не влизат в сила или не се прилагат по време на преходния период, освен ако това не е разрешено от Съюза. В Решение (ЕС) 2020/135 на Съвета (5) се определят условията и процедурата за предоставяне на такива разрешения.
                  
               
                     (6)
                  
                  
                     Със свое писмо от 3 април 2020 г. Обединеното кралство уведоми Kомисията за намерението си да изрази съгласие, в собствено качество, да се обвърже с Конвенцията NASCO по време на преходния период.
                  
               
                     (7)
                  
                  
                     Тъй като условията, посочени в член 3, параграф 1 от Решение (ЕС) 2020/135, са изпълнени, с Решение за изпълнение (ЕС) 2020/1305 на Съвета (6) на Обединеното кралство се предоставя разрешение да изрази съгласие да се обвърже с Конвенцията NASCO в собствено качество.
                  
               
                     (8)
                  
                  
                     Съгласно член 66 от Конвенцията на ООН по морско право (7) държавите, в чиито реки се възпроизвеждат запаси от анадромни риби, са заинтересовани в най-голяма степен и носят най-голяма отговорност за тези запаси. Държавите на произход на запаси от анадромни риби гарантират тяхното опазване, като като установяват подходящи мерки за регулиране на риболова във всички води, разположени от външната граница на техните изключителни икономически зони към брега. В случаите, когато запасите от анадромни риби мигрират във или през водите, разположени от външните граници на изключителната икономическа зона към брега на друга държава, различна от държавата на произход, тази държава сътрудничи с държавата на произход по въпросите, свързани с опазването и управлението на тези запаси.
                  
               
                     (9)
                  
                  
                     С цел да се избегне неустойчивото рибарство, е в интерес на Съюза Обединеното кралство да сътрудничи в управлението на запасите от сьомга в пълно съответствие с разпоредбите на Конвенцията на ООН по морско право и Споразумението относно прилагането на разпоредбите на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси (8) от 4 август 1995 г., и всички други международни споразумения или норми на международното право.
                  
               
                     (10)
                  
                  
                     В съответствие с член 66 от Конвенцията на ООН по морско право държавата на произход на запасите от анадромни риби и другите държави, извършващи риболов на тези запаси, предприемат мерки за прилагането на посочения член. Това сътрудничество може да се установи в рамките на регионалните организации за управление на рибарството.
                  
               
                     (11)
                  
                  
                     Присъединяването на Обединеното кралство към Конвенцията NASCO ще му дадат възможност да сътрудничи във връзка с необходимите мерки за опазване и стопанисване при надлежно отчитане на правата, интересите и задълженията на другите държави и на Съюза, за да се гарантира, че риболовните дейности се извършват по начин, гарантиращ устойчивата експлоатация на съответните запаси от сьомга.
                  
               
                     (12)
                  
                  
                     Присъединяването на Обединеното кралство към Конвенцията NASCO още преди изтичането на преходния период би му позволило да изпълнява изцяло задълженията, произтичащи от Конвенцията на ООН по морско право във връзка с необходимите мерки за опазване и стопанисване, които пораждат действие от момента, когато преходният период приключи и правото на Съюза престане да се прилага по отношение на Обединеното кралство. Поради това е в интерес на Съюза да одобри представеното от Обединеното кралство заявление за присъединяване към Конвенцията NASCO.
                  
               
                     (13)
                  
                  
                     В интерес на яснотата и правната сигурност Решение (ЕС) 2019/937 следва да бъде отменено,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза в Съвета на Организацията за опазване на сьомгата в Северния Атлантически океан (наричан по-долу „Съветът на NASCO“), създаден с Конвенцията за опазване на сьомгата в Северния Атлантически океан (наричана по-долу „Конвенцията NASCO“), е за одобряване на заявлението на Обединеното кралство за присъединяване към конвенцията NASCO.
            
            
               2.   Комисията се упълномощава да гласува в Съвета на NASCO в подкрепа на присъединяването на Обединеното кралство към Конвенцията NASCO и в подкрепа на членството на Обединеното кралство в Комисията за Западна Гренландия и Комисията за североизточната част на Атлантическия океан.
            
         
         
            Член 2
            Решение (ЕС) 2019/937 се отменя.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 19 октомври 2020 година.
            
               
                  За Съвета
               
               
                  Председател
               
               J. KLOECKNER
            
         
         
            (1)  OВ L 378, 31.12.1982 г., стр. 25.
         
            (2)  Решение 82/886/ЕИО на Съвета от 13 декември 1982 г. относно подписването на Конвенцията за опазване на сьомгата в Северния Атлантически океан (ОВ L 378, 31.12.1982 г., стр. 24).
         
            (3)  Решение (EС) 2019/937 на Съвета от 27 май 2019 г. относно позицията, която трябва да се заеме от името на Европейския съюз в рамките на Конвенцията за опазване на сьомгата в Северния Атлантически океан по отношение на заявлението на Обединеното кралство за присъединяване към посочената конвенция (OВ L 149, 7.6.2019 г., стр. 61).
         
            (4)  OВ L 29, 31.1.2020 г., стр. 7.
         
            (5)  Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (OВ L 29, 31.1.2020 г., стр. 1).
         
            (6)  Решение за изпълнение (ЕС) 2020/1305 на Съвета от 18 септември 2020 г. за предоставяне на разрешение на Обединеното кралство да изрази съгласие да се обвърже, в собствено качество, с определени международни споразумения, които да се прилагат по време на преходния период, в сферата на общата политика на Съюза в областта на рибарството (OВ L 305, 21.09.2020 г., стр. 27).
         
            (7)  ОВ L 179, 23.6.1998 г., стр. 3.
         
            (8)  ОВ L 189, 3.7.1998 г., стр. 17.